b'\n_START_ARTICLE_\nOjkanje\n_START_SECTION_\nOdlike\n_START_PARAGRAPH_\nZa ju\xc5\xbenu Dalmaciju karakteristi\xc4\x8dno je jednoglasno pjevanje, a \xc4\x8desti su kratki vokalni oblici s ojkanjem, osebujnim na\xc4\x8dinom pjevanja melodijskih ukrasa na slog "oj", uz izrazito potresanje glasom. Naj\xc4\x8de\xc5\xa1\xc4\x87e ga izvode dva pjeva\xc4\x8da (mu\xc5\xa1ka ili \xc5\xbeenska), a svaka pjesma traje onoliko koliko vode\xc4\x87i pjeva\xc4\x8d mo\xc5\xbee dr\xc5\xbeati dah. Melodije su uglavnom jednoglasne, a pjesme temama variraju od ljubavnih do aktualno dru\xc5\xa1tvenih i politi\xc4\x8dkih tema._NEWLINE_Ojkanje je opstalo zahvaljuju\xc4\x87i organiziranim skupinama lokalnih narodnih pjeva\xc4\x8da koji su tradiciju ojkanja prenosili pjevaju\xc4\x87i na seoskim sve\xc4\x8danostima u Hrvatskoj, ali i diljem svijeta. Danas se ojkanje prenosi i nau\xc4\x8dava oralno u organiziranim folklornim dru\xc5\xa1tvima, ali i modernim audio i video medijima. No, vje\xc5\xa1tina tehnika individualnog tresenja glasom i brojnih dvodijelnih oblika ovisi ve\xc4\x87inom o talentiranim i vje\xc5\xa1tim pjeva\xc4\x8dima i njihovoj sposobnosti obrazovanja novih generacija._NEWLINE_Nedavni ratni sukobi i neprestana seoba seoskog stanovni\xc5\xa1tva u grad reducirala je broj izvo\xc4\x91a\xc4\x8da ojkanja, \xc4\x8dime su se izgubili mnogi arhai\xc4\x8dni stilovi i \xc5\xbeanrovi solo pjevanja. Stoga UNESCO isti\xc4\x8de potrebu prijenosa ovog tradicijskog na\xc4\x8dina pjevanja na mla\xc4\x91e generacije, za \xc5\xa1to je potrebno istra\xc5\xbeivanje, dokumentiranje i me\xc4\x91unarodna razmjena s dr\xc5\xbeavama koje imaju istu i sli\xc4\x8dnu tradiciju._NEWLINE_Pjesma traje koliko i dah glavnog pjeva\xc4\x8da. \xc5\xbdenska pjevanja su uvijek u donjem registru, a mu\xc5\xa1ka u gornjem.'